ຂປລ. ທະນາຄານ ພັດທະນາອາຊີ (ເອດີບີ) ໄດ້ອະນຸມັດທຶນ ຊ່ວຍເຫລືອລ້າ ມູນຄ່າ 10 ລ້ານໂດລາສະຫະລັດ ໃຫ້ ສປປ ລາວ ໃນໂຄງການປັບປຸງ ຄວາມອາສາມາດ ດ້ານສຸຂາອະນາໄມ ແລະ ສຸຂານາໄມພືດ ເພື່ອອຳນວຍຄວາມສະດວກ ໃນດ້ານການຄ້າໃນ ເຂດອະນຸພາກພື້ນ ລຸ່ມແມ່ນ້ຳຂອງ.
ໃນຕອນແລງວັນທີ 13 ພະຈິກ 2017 ທີ່ກະຊວງການເງິນ, ໄດ້ຈັດພິທີເຊັນສັນຍາ ສະໜອງ ທຶນດັ່ງກ່າວ ລະຫວ່າງ ທ່ານ ນາງ ທິບພະກອນ ຈັນທະວົງສາ ຮອງລັດຖະມົນຕີ ກະຊວງການເງິນ ກັບ ທ່ານ ຢະຊຸຊິ ເນກິຊິ ຫົວໜ້າຫ້ອງການ ຜູ້ຕາງໜ້າທະນາຄານ ພັດທະນາອາຊີ ປະຈຳ ສປປ ລາວ, ໂດຍມີ ທ່ານ ພວງປຣາລິສັກ ປະວົງວຽງຄຳ ຮອງລັດຖະມົນຕີ ກະຊວງກະສິກຳ ແລະ ປ່າໄມ້, ມີພະນັກງານວິຊາການ ທັງສອງຝ່າຍເຂົ້າຮ່ວມ.
ທ່ານ ຢະຊຸຊິ ເນກິຊິ ກ່າວວ່າ: ການສະໜັບສະໜູນທຶນຄັ້ງນີ້, ເປັນການຍົກລະດັບ ບັນດາຂໍ້ລິເລີ່ມ ການເພີ່ມທະວີ ຄວາມອາດສາມາດ ໃຫ້ລະບົບຄຸ້ມຄອງ ສຸຂານາໄມ ແລະ ສຸຂານາໄມພືດ ທີ່ມີໃນປັດຈຸບັນ ລວມທັງແຜນການເຝົ້າລະວັງ ແລະ ຕິດຕາມສຸຂານາໄມພືດ ແລະ ຄວາມປອດໄພຂອງອາຫານ, ລະບົບຄຸ້ມຄອງສຸຂານາໄມ ແລະ ສຸຂານາໄມພືດ ທີ່ຕິດພັນກັບ ການປະສານງານຮ່ວມມື ແລະ ຄວາມກົມກຽວ ໃນພາກພື້ນຈະໄດ້ຮັບ ການປັບປຸງໃຫ້ດີຂຶ້ນ ລວມທັງ ບັນດາກິດຈະກຳຕ່າງໆຂອງໂຄງການ ທີ່ໄດ້ຈັດຕັ້ງປະຕິບັດ ແລະ ຜັນຂະຫຍາຍໃນ ແຂວງຫລວງພະບາງ, ນະຄອນຫລວງວຽງຈັນ, ຈຳປາສັກ, ແຂວງອຸດົມໄຊ, ວຽງຈັນ ແລະ ແຂວງສະຫວັນນະເຂດ.
ທ່ານຮອງລັດຖະມົນຕີ ກະຊວງການເງິນ ຊີ້ໃຫ້ເຫັນວ່າ: ກ່ອນໜ້ານີ້ ໃນປີ 2012 ເອດີບີ ໄດ້ສະໜອງທຶນ ຈໍານວນ 14 ລ້ານໂດລາສະຫະລັດ. ໃນນັ້ນ, ເງິນກູ້ຢືມ 3 ລ້ານໂດລາສະຫະລັດ ເຂົ້າໃນໂຄງການດັ່ງກ່າວ ເພື່ອຮັບປະກັນຄຸນນະພາບ ແລະ ຄວາມປອດໄພ ໃນການຜະລິດສິນຄ້າ ກະສິກຳ ແລະ ປ່າໄມ້, ພ້ອມທັງສົ່ງເສີມການຂະຫຍາຍ ການຄ້າໃນພາກພື້ນ, ເສີມສ້າງຄວາມອາດສາມາດ ການສົ່ງອອກ ແລະ ຮັບປະກັນຄວາມປອດໄພ ສຳລັບສຸຂະພາບ ຂອງຜູ້ບໍລິໂພກ. ຜ່ານການຈັດຕັ້ງປະຕິບັດໂຄງການ ໃນໄລຍະຜ່ານມາ ໄດ້ມີຜົນສຳເລັດຫລາຍດ້ານ ເຊັ່ນ: ຂະແໜງສຸພາບພືດໄດ້ສະໜັບສະໜູນ ການສົ່ງອອກຜົນຜະລິດພືດ ແລະ ຜະລິດຕະພັນພືດ ໄປຍັງຕ່າງປະເທດ ເຊັ່ນ ສສ ຫວຽດນາມ, ສປ ຈີນ, ຂະແໜງສຸຂະພາບສັດ ໄດ້ປັບປຸງການຕອບໂຕ້ ການລະບາດພະຍາດສັດ, ຄວບຄຸມການລະບາດ ຂອງພະຍາດປາກເປື່ອຍລົງເລັບ ແລະ ສີດຢາວັກຊິນ ປ້ອງກັນການແຜ່ລະບາດປາກເປື່ອຍ ໃນບັນດາເຂດໃກ້ຄຽງ ທີ່ມີຄວາມສ່ຽງ, ຂະແໜງຄວາມປອດໄພ ຂອງອາຫານ ໄດ້ປັບປຸງຄວາມອາສາມາດ ໃນການຮັບມືກັບ ອາຫານທີ່ມີຄວາມສ່ຽງ, ຄວບຄຸມອາຫານເປັນພິດ, ກຳນົດມາຕະການຄວບຄຸມ ແລະ ຍົກສູງລະດັບຄວາມເຂົ້າໃຈ ວຽກງານຄວາມປອດໄພ ຂອງອາຫານ, ຂະແໜງສົ່ງເສີມການສຶກສາ ໄດ້ເພີ່ມຂີດຄວາມອາດສາມາດ ໃຫ້ນັກສຶກສາສາຍ ວິຊາສະເພາະປະກອບ ມີສາຍປ້ອງກັນພືດ, ເຕັກໂນໂລຊີອາຫານ ແລະ ສັດຕະວະແພດ.
ທ່ານຮອງລັດຖະມົນຕີ ກະຊວງການເງິນເນັ້ນຕື່ມວ່າ: ການປັບປຸງຄວາມເຂັ້ມແຂງ ໃນຂອບວຽກງານສຸຂານາໄມ ແລະ ສຸຂານາໄມພືດຂອງ ສປປ ລາວ ເປັນວຽກໜຶ່ງທີ່ມີຄວາມສຳຄັນ ນອນໃນແຜນຍຸດທະສາດ ຂອງລັດຖະບານ ເພື່ອການປະຕິບັດພັນທະ ແລະ ການຍາດແບ່ງຜົນປະໂຫຍດສູງສຸດ ໃນການເປັນປະເທດ ສະມາຊິກອົງການ ການຄ້າໂລກ. ຍ້ອນຜົນສຳເລັດ ໂຄງການດັ່ງກ່າວ ເອດີບີ ຈຶ່ງໄດ້ສະໜອງທຶນ ເພີ່ມເຕີມໂຄງການດັ່ງກ່າວແຕ່ນີ້ ຮອດປີ 2021 ທີ່ຈະຖືກຈັດຕັ້ງປະຕິບັດຢູ່ 3 ແຂວງເປົ້າໝາຍ ຄື ແຂວງຫລວງພະບາງ, ນະຄອນຫລວງວຽງຈັນ, ແຂວງຈຳປາສັກ ແລະ ກຽມຂະຫຍາຍການ ຈັດຕັ້ງປະຕິບັດອອກໄປ ອີກໃນ 3 ແຂວງ ຄື ແຂວງອຸດົມໄຊ, ວຽງຈັນ ແລະ ແຂວງສະຫວັນນະເຂດ.
ຂ່າວ-ພາບ: ກະຊວງການເງິນ
ເນື້ອໃນ: ຂປລ